1. **Mal for prosjektbeskrivelse**

Prosjektbeskrivelsen skal være på maks 10 sider inkludert referanseliste og kan skrives på norsk eller engelsk. Sideformatet skal være A4 med 2 cm marger, 12 pkt. skrift (Times New Roman) og enkel linjeavstand. For referanseliste og eventuell figurtekst kan skriftstørrelse 9 benyttes. Lenker som søker legger inn i prosjektbeskrivelsen vil ikke bli vurdert.

* 1. **Utlysningsrelevans**

Beskriv kort på hvilken måte prosjektet er relevant for utlysningen.

* 1. **Faglig del**

►Målbeskrivelsen skal stå i det elektroniske søknadsskjemaet (eSøknad) (hovedmål og delmål).

**Bakgrunn, kunnskapsstatus og forventet nytte**

Det skal gis en kort beskrivelse av bakgrunnen for prosjektet. Videre skal det dokumenteres god kjennskap til forskningsområdet og de sentrale kunnskapsutfordringene på feltet, både nasjonalt og internasjonalt.

*Det skal beskrives forventet nytte for pasienten og tjenesten, og hvordan ny kunnskap kan tas i bruk i tjenesten.*

**Problemstillinger, hypoteser og metodevalg**

* Problemstillinger og/eller hypoteser skal framstilles klart og være tilfredsstillende avgrenset i forhold til mål og prosjektplan. Det må beskrives hvordan prosjektet vil bidra til utvidelse av eksisterende kunnskap, faglig fornyelse og originalitet.
* Det skal gis en beskrivelse av den teoretiske tilnærmingen, hvordan problemstillingene er konkretisert og hvilke vitenskapelige metoder som er valgt.
* Metodevalgene skal begrunnes, og det skal gjøres rede for hvordan de er egnet til å besvare problemstillingene og/eller hypotesene. Alternativt kan det gis en beskrivelse av hvordan metode og/eller teori kan utvikles gjennom prosjektet.
* *Der det er relevant* bør problemstillinger knyttet til fler- og tverrfaglighet beskrives.

Prosjektplan, prosjektledelse, organisering og samarbeid

►Prosjektperiode og framdriftsplan med hovedaktiviteter og milepæler for prosjektet skal stå i eSøknad(aktivitetsplan). Prosjektbeskrivelsen skal inneholde en mer utdypende beskrivelse av gjennomføringen av prosjektet.

►Alle prosjektdeltakere, og eventuelle navngitte personer i prosjektbeskrivelsen, som skal bidra i prosjektet, skal føres opp i eSøknadmed beskrivelse av oppgaver.

* Det skal redegjøres for hvordan prosjektet er tenkt gjennomført. Særlig for store og/eller sammensatte prosjekter er det viktig at det beskrives hvordan de ulike faglige delene er planlagt, og hvordan samhandlingen skal være mellom disse. Prosjektet må framstå som realistisk og gjennomførbart faglig, organisatorisk og i forhold til planlagt ressursbruk.
* Det skal gis en spesifikasjon av arbeidsinnsatsen i prosjektet. Dersom prosjektet er organisert i ulike arbeidspakker/deloppgaver/delprosjekter, skal spesifikasjonen fordeles på disse.
* *Der det er relevant* skal omfanget, innholdet og betydningen av regionalt, nasjonalt og internasjonalt samarbeid beskrives.
* For anvendt og næringsrettet forskning skal det beskrives hvilken betydning prosjektet og dets resultater vil kunne ha for sentrale brukergrupper.
* I tillegg til oversikten i eSøknad over hvordan prosjektet planlegges finansiert, skal det gis en oversikt over søkermiljøet/-miljøenes kompetanse, infrastruktur og ressurser for øvrig som har betydning for gjennomføringen av prosjektet.
* Hvis prosjektet omfatter stipendmottaker skal det gis kort informasjon om hvordan forholdene er lagt til rette for å sikre at kandidaten fullfører. For utenlandsopphold skal det gis informasjon om forskningsmiljøet stipendmottakeren reiser til.

**Budsjett**

Budsjettopplysninger skal stå i eSøknad. For store og/eller sammensatte prosjekter kan ytterligere budsjettinformasjon også gis i filen for *andre vedlegg* til eSøknad.

* 1. **Brukermedvirkning**

Det er krav om brukermedvirkning i alle faser av prosjektet; planlegging, gjennomføring, formidling og avslutning. God brukermedvirkning er viktig få å få nyttig forskning for pasienter, pårørende og helsetjenesten. Den beskrevne brukermedvirkningen må ha relevans i prosjektet for å gi uttelling i vurderingen.

Brukermedvirkere defineres her som pasienter og pårørende. Det er pasienter/pårørende som er primærgruppen for brukermedvirkning innen forskning. Unntaksvis kan befolkningen eller helse- og omsorgspersonell anses som brukermedvirkere.

Det skal beskrives hvilke interessenter, brukere og andre, som kan ha direkte og/eller indirekte nytte av resultatene av forskningsprosjektet. Det skal redegjøres for i hvilken grad brukermedvirkere er involvert i prosjektet. Om det ikke er brukermedvirkning i prosjektet skal det gjøres rede for hvorfor dette ikke er relevant.

Brukermedvirkning i forskning skal gi merverdi for forskningen. Med brukermedvirkning i forskning forstår vi å involvere brukermedvirkere i forskningsarbeidet, som rådgivere og/eller samarbeidspartnere (ikke som studieobjekt). Brukermedvirkere kan for eksempel delta i workshops, referansegrupper, forskningsnettverk eller direkte i forskningsgrupper.

* 1. **Strategisk forankring og sentrale perspektiver**

**Strategisk forankring**

Der det er etterspurt i utlysningen skal det redegjøres for hvordan prosjektet er forankret i søkerinstitusjonens strategiske mål og planer, og/eller i aktuelle fagplaner og fagevalueringer.

**Samfunnsmessig relevans**

*Der det er relevant* skal det redegjøres for prosjektets samfunnsmessige relevans, for eksempel om prosjektet vil kunne bidra med kunnskap for å møte sentrale utfordringer i offentlig sektor, næringsliv eller det sivile samfunn. Samfunnsmessig relevans kan sees i et regionalt, nasjonalt, internasjonalt eller globalt perspektiv.

**Innovasjon**

Prosjektets innovasjonspotensial skal beskrives. Det skal beskrives om forskningsprosjektet kan føre til kommersialiserbare produkter/løsninger eller nye løsninger som fritt kan tas i bruk i helsevesenet.

**Miljøkonsekvenser**

Det skal redegjøres for om prosjektgjennomføring og/eller utnyttelse av resultatene fra prosjektet vil ha miljøkonsekvenser (f.eks. ytre miljø) av betydning, positive og negative.

**Etikk**

Ivaretakelse av forskningsetiske forhold må beskrives, og dersom prosjektet reiser spesielle etiske problemstillinger, skal det beskrives hvordan disse vil bli ivaretatt.

* 1. **Kommunikasjon og formidling**

Det skal redegjøres for planer for vitenskapelig og populærvitenskapelig formidling i prosjektbeskrivelsen.

* 1. **Utlysningsspesifikke tilleggsopplysninger**

Punktet skal bare omfatte tilleggsopplysninger som eksplisitt kreves i utlysningen, og som kommer i tillegg til ovennevnte punkter.